Last saved by: Mezovská Gabriela

OKRESNÁ PROKURATÚRA NOVÉ MESTO NAD VÁHOM 
Hviezdoslavova 36, 915 01 Nové Mesto nad Váhom

Číslo: Pv 702/16/3304-52	Nové Mesto nad Váhom 19.12.2016 
EEČ: 2-24-414-2016
U Z N E S E N I E
Trestná vec:	obv. XXXXX
Trestný čin:	zločin: týranie blízkej osoby a zverenej osoby podľa § 208 odsek 1 písmeno a, písmeno b Trestného zákona
Rozhodol: 	prokurátorka Okresnej prokuratúry Nové Mesto nad Váhom 
Podľa § 215 odsek 1 písmeno e Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: XXXXX XXXXX XXXXX
väzba: áno (od 16.9.2016, ÚVTOS a ÚVV Ilava)
ktorý je trestne stíhaný pre trestný čin:
-	zločin: týranie blízkej osoby a zverenej osoby podľa § 208 odsek 1 písmeno a, písmeno b Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
ako druh XXXXX v presne nezistenom čase v období od začiatku roku 2015 doposiaľ v mieste ich spoločného bydliska v XXXXX pod vplyvom alkoholu spôsoboval fyzické a psychické utrpenie svojej družke XXXXX tým, že bezdôvodne vyvolával hádky, opakovane ju bil dlaňami rúk po hlave, budil ju v noci zo spánku krikom, bezdôvodným chodením po byte, pričom jeho útoky sa za posledné 3 mesiace stupňujú, naposledy jej dňa 15.07.2016 zobral mobilný telefón, rozobral ho, vytiahol z neho batériu a zadný kryt telefónu spálil nad ohňom na sporáku, dňa 16.07.2016 keď poškodená sedela v kuchyni na lavici, najskôr ju pritlačil na lavicu a následne ju udieral dlaňami rúk po lícach, čomu sa snažila zabrániť jej matka XXXXX tak, že sa ho snažila od nej odtiahnuť, čo sa jej ale nepodarilo, lebo ju odsotil, nakoniec prestal poškodenú fackovať a rukou ju chytil cez ústa a tlačil tak, že nemohla dýchať, pričom sa pomočila, čím jej ale týmto svojim konaním nespôsobil žiadne zranenia vyžadujúce lekárske ošetrenie, neustále jej prehľadáva kabelku, keď je v práci, tak jej opakovane telefonuje kde je, či je naozaj v práci, začiatkom mesiaca august 2016 si v nočných hodinách u nich v byte pred poškodenou nožíkom rezal do predlaktia svojich rúk, pričom týmto konaním u poškodenej XXXXX neustále vyvoláva strach a stres.

lebo obvinený nebol v čase činu pre nepríčetnosť trestne zodpovedný.

Odôvodnenie:
Vyšetrovateľ Okresného riaditeľstva PZ Nové Mesto nad Váhom Odbor kriminálnej polície Nové Mesto nad Váhom uznesením sp. zn. ORP-425/VYS-NM-2016 zo dňa 16.9.2016 podľa § 199 ods. 1 Trestného poriadku začal trestné stíhanie pre zločin týrania blízkej osoby a zverenej osoby podľa § 208 ods. 1  písm. a/, b/ Trestného zákona. 

Uznesením sp. zn. ORP- 425/VYS-NM-2016 zo dňa 17.9.2016 vyšetrovateľ PZ podľa § 206 ods. 1 Trestného poriadku vzniesol obvinenie XXXXX pre vyššie uvedený zločin na skutkovom základe uvedenom vo výrokovej časti uznesenia. 

	Vyšetrovateľ po skončení vyšetrovania predložil spis tunajšej prokuratúre s návrhom na zastavenie trestného stíhania podľa § 215 ods. 1 písm. e/ Trestného poriadku. 

	Preskúmaním spisového materiálu, vzťahujúceho sa na predmetnú trestnú vec, som zistila, že návrh vyšetrovateľa PZ je dôvodný a v súlade so zákonom, pretože výsledky dokazovania, vykonaného v rámci v dostatočnom rozsahu odôvodňujú vydanie rozhodnutia v zmysle § 215 ods. 1 písm. e/ Trestného poriadku. 
	
V rámci skráteného vyšetrovania bol vykonaný výsluch obvineného  XXXXX, ku skutku bola vypočutá svedkyňa a poškodená XXXXX, svedkyňa XXXXX, zadovážený znalecký posudky z odboru psychológia, znalecký posudok z odboru zdravotníctva odvetvia psychiatria a listinné dôkazy.   

Z výpovede obvineného XXXXX je zrejmé, že si uvedomuje, že má problémy s družkou XXXXX, teda, že sa hádajú, v noci ju občas budí, ale to preto, lebo má rôzne vidiny. Priznáva, že jej ublížil aj fyzicky, že ju fackoval. Nevie koľkokrát ju prefackal. Raz mu v tom zabránila jej matka XXXXX keď fackoval XXXXX na zemi. Túto iba odsotil. Tiež je pravdou, že je žiarlivý na družku a jej týmto ubližuje, lebo ju stále podozrieva z nevery, stále ju kontroluje, berie jej mobil.

Z výpovede svedkyne a poškodenej XXXXX vyplýva, že druh XXXXX sa lieči u psychiatričky. Od 12.9.2016 druh vôbec nespí, chodí po byte, svieti si baterkou po stenách, hovorí, že ho stále niekto sleduje, po stenách hľadá kamery. Nemôže pri tom spať, budí ju. Prvýkrát jej dal facku asi pred rokom, bol opitý, podozrieval ju z nevery. Takto ju prefackal asi 5-krát za obdobie roku 2015. Dňa 15.7.2016 jej rozobral mobilný telefón, zadný kryt pálil nad ohňom. Dňa 16.7.2016 ako sedela v kuchyni na lavici, ju začal celou silou tlačiť na lavicu, udieral ju dlaňami po lícach, fackoval ju. Pri tomto bola matka XXXXX, ktorá sa ho snažila od neho odtrhnúť. Zo správania druha mala strach.  

Z výpovede svedkyne XXXXX vyplýva, že spolužitie jej dcéry XXXXX s druhom XXXXX je v poslednej dobe veľmi zlé. Od začiatku roka 2015 XXXXX ubližuje  dcére fyzicky i psychicky. bola svedkom toho, ako dcéru prefackal, nemohla ho od dcéry odtrhnúť, kľačal na nej na zemi, fackoval ju. Vie o tom, že nedá dcére v noci spať, rozpráva všelijaké nezmysly, chodí po byte, keď v noci vykríka, dcéra je zobudená a ukľudňuje ho. 

Zo záverov znaleckého posudku z odboru psychológia na XXXXX vyplýva, že rozumová chápavosť poškodenej je primerane zachovaná, mnestické funkcie sú intaktné. Kognitívne funkcie nevykazujú narušenia, ktoré by mali vplyv na schopnosť správne vnímať, zapamätať si a následne reprodukovať udalosti, ktoré prežila a ktorých sa zúčastnila priamo. Všeobecná vierohodnosť je zachovaná. Špecifická vierohodnosť je zachovaná. Osobnosť aktuálne emocionálne labilná. poškodená je v dôsledku podivínskeho správania sa jej druha vyčerpaná. Zmieňuje rôzne situácie, kedy sa jej druh správal veľmi zvláštne, čo v nej vyvolávalo obavy a strach pretože si nedokázala vysvetliť príčiny jeho správania sa. 
 
Vzhľadom na pochybnosti o duševnom stave obvineného bol na základe príkazu Okresného súdu v Novom Meste nad Váhom pribratý znalec z odboru zdravotníctva odvetvia  psychiatria. Z výsledkov  znaleckého dokazovania vyplynulo, že obvinený XXXXX v čase páchania trestnej činnosti zakaždým trpel prechodnou krátkodobou duševnou poruchou psychotických charakteristík, toxickou paranoidnou psychózou na báze intoxikácie alkoholom, prípadne zmiešanej intoxikácie alkoholom a inou, nealkoholovou drogou. Obvinený XXXXX v čase páchania trestnej činnosti zakaždým nemohol v dôsledku prechodnej krátkodobej toxickej paranoidnej psychózy rozpoznať protiprávnosť svojho konania, ani nemohol toto svoje konanie ovládať.  V súčasnosti obvinený XXXXX trpí závislosťou od alkoholu, pričom riziko, že požitím alkoholu sa opätovne dostane do psychotického prechodného krátkodobého stavu, v ktorom bude jeho pobyt na slobode pre spoločnosť nebezpečný, vedie  znalca k odporučeniu, aby súd u neho uložil ochranné psychiatrické liečenie so zameraním na alkoholizmus a drogovú závislosť, ústavnou formou. 
	
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Podľa § 215 ods. 1 písm. e/ Trestného poriadku  prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.  
	 
V predmetnej trestnej veci bolo dostatočne preukázané, že stíhaný skutok sa stal, napĺňa znaky horeuvedených prečinov a  spáchal ich obvinený, ktorý však nebol v čase činu pre nepríčetnosť trestne zodpovedný, preto rozhodnutie o zastavení trestného stíhania podľa § 215 ods. 1 písm. e/ Trestného poriadku je plne odôvodnené a zákonné. 

	Vzhľadom na vyššie uvedené  som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Mezovská 
prokurátorka